Per Clausen (EL), 2008-12-05:
Jeg skal takke for, at Venstres ordfører og den konservative ordfører har gjort det fuldstændig klart, at hvis det stod til Venstre og Konservative, ville denne lov ikke blive vedtaget og ville heller ikke være til behandling.
Det, jeg også synes er interessant, er jo så de argumenter, man har.
Hr. Karsten Lauritzen fra Venstre talte om en fiks idé opstået i løbet af en nattetime, der så skulle gøres til lovgivning, som en kommentar til dem, der mente, at man skulle gennemføre det her forbud hurtigere, end det er beskrevet i lovforslaget.
Hr. Knud Kristensen fra Det Konservative Folkeparti havde den interessante opfattelse, at Det Etiske Råd vedrørende Husdyr tilbage i 1989 åbenbart havde baseret sin vurdering af dansk ræveproduktion på en film om kinesiske forhold.
Jeg ved ikke, hvor han har det fra.
Jeg ville gerne have, at ministeren kunne bekræfte, at ministeren ikke baserer sit lovforslag på rådgivning, der er så useriøs.
Jeg synes måske også, det er en anelse dristigt at sige det.
Når det er lidt vigtigt, hvad Det Etiske Råd vedrørende Husdyr allerede i 1989 fastslog, er det jo, fordi det sådan set også er svaret på, om der foregår noget hastværk her.
Da fastslog de, at den produktion, der foregik, var etisk uacceptabel, foregik på en etisk uacceptabel måde.
Og jeg er nødt til bare at sige til Venstres og Det Konservative Folkepartis ordførere, at vi efter Enhedslistens opfattelse da ikke her i Danmark skal have produktion, som inddrager levende dyr, og som foregår på en etisk uacceptabel måde.
Jeg kan konstatere, at hvis det stod til Venstre og Konservative, ville denne produktionsform fortsætte.
Når jeg siger det, er det jo, fordi det også klart fremgår af lovforslagets bemærkninger, som jo er produceret af Justitsministeriet og vel må have været forbi den konservative justitsministers øjne og hjerne, inden det er blevet sendt til os, at der ikke er sket nogen mærkbare ændringer, og at man i øvrigt heller ikke forventer, at der kan ske nogen mærkbare ændringer.
Så jeg synes ærlig talt, at der er blevet afsløret meget ubehagelige ting omkring Det Konservative Folkepartis og Venstres holdning til dyrevelfærd og -etik i dag og måske også lidt ubehagelige ting om den seriøsitet, som man går ind i debatten med.
Kernen i den her sag er, at det er politikerne, der har smølet.
Rævefarmerne har ikke gjort noget ulovligt, sagde Det Radikale Venstres ordfører, og det er jeg helt enig i.
Og man må da i hvert fald konstatere, at rævefarmerne har tjent penge på, hvad Det Etiske Råd vedrørende Husdyr har kaldt en etisk uacceptabel måde.
Lige præcis det synspunkt fremført af Det Etiske Råd og den gennemgang, der er af, at der ikke er sket nogen forbedringer, gør altså, at Enhedslisten medvirker til at få det her lovforslag vedtaget.
Og jeg må sige - på baggrund af at det er politikerne, der har smølet, og der altså er tale om, at man tjener penge på en etisk uacceptabel måde - at jeg nu godt kunne leve med, at vi også gjorde det så hurtigt, at grundlovens bestemmelser om ekspropriation trådte i kraft, selv om jeg godt kan forstå, at f.eks. hr. Kristen Touborg ikke rigtig synes, det er sjovt at smide penge efter de her folk.
Det forstår jeg godt, men jeg synes i hvert fald, at man skal overveje det.
Vi vil under alle omstændigheder være villige til at gå så langt med hensyn til hastigheden som overhovedet muligt.
Pointen er, at hvis man skulle have gennemført den fornødne rengøring, ville det have krævet så meget personale, at det ville være en enorm underskudsforretning at drive farmene.
Det må jeg bare sige at vi sådan set godt vidste, da vi stemte for det forslag, som skulle føre til en ny bekendtgørelse.
Det gjorde vi dengang, det har vi gjort i al den tid, Enhedslisten har eksisteret, og det gør vi stadig.
Og derfor medvirker vi til at få det her forslag vedtaget i den form, der giver det hurtigst mulige resultat.
Jo, altså, som jeg har hørt indlæggene i dag, er der jo ingen tvivl om, at hr. Jørn Dohrmann fra Dansk Folkeparti også er indstillet på at bruge flertallet til at afkorte den her periode, hvis det er sådan, at Venstre og De Konservative ikke vil være med.
Erfaringen er jo, at det undertiden er nemmere at lave aftaler med Venstre og Konservative, når de er i mindretal, end når de er i flertal sammen med Dansk Folkeparti.
Derfor kan det jo være, at vi bliver enige om noget, som er endnu længere fra det, hr. Knud Kristensen ønsker, end det allerede er i dag, og den begivenhed vil jeg da gerne tage med.
Jeg har faktisk et stort ønske om at indgå en aftale med hr. Knud Kristensen, der indeholder væsentlige forbedringer af dyrevelfærden.
Jeg er sikker på, at jeg vil have det betydeligt bedre med det, end hr. Knud Kristensen vil.